曾巩
送郑州邵资政
江夏无双誉，菑川第一才。
笑谈成黼藻，咳唾落琼瑰。
紫气锋铓露，青冥羽翼开。
隽游追暮府，高步集蓬莱。
探讨篇章洽，研磨术业该。
九宵新汉邸，万目注梁台。
选择真儒用，招延急诏催。
衣冠惊角绮，宾友重邹枚。
每右横经席，宁虚置体杯。
八荒披日月，万里散云雷。
始去东山榜，俄参北斗魁。
庙堂奇计得，羌虏鸷心摧。
帝念人求旧，朝须汝作梅。
避荣言屡切，请外志难回。
际海归封略，连吴入剸裁。
夕冰承命出，昼锦过乡来。
许国风猷壮，容民宇量恢。
节旄恩换镇，京室地称陪。
赐觐亲中扆，通班接上台。
壶浆空度洧，公位在三槐。